Atturi Ewlenin: Seth Rogen, Zac Efron, Rose Byrne, Chloe Grace Moretz, Ike Barinholtz, Carla Gallo, Lisa Kudrow Direttur: Nicholas Stoller Ħin: 92 min. Distributur: Universal Maħruġ minn KRS Releasing Ċert. 15 Mac (Rogen), Kelly Radner (Byrne) u t-tarbija Stella ma kellhomx minuta kwiet fid-dar tagħhom, fis-subborg ta' belt f'Bad Neighbours (2014), meta fil-post ta' maġenbhom ġew ċorma studenti sfrattati, moħħhom biss biex jiddevertu, immexxija minn Teddy (Efron). Wara sentejn ta' kwiet, b'tarbija oħra dalwaqt ġejja, huma ħasbu li l-affarijiet tranġaw u jistgħu jbigħu d-dar. Bad Neighbours 2 jerga' jirriċikla l-avvenimenti kaotiċi tal-film ta' qabel, b'eċċezzjoni li din id-darba l-ġirien tagħhom huma grupp ta' tfajliet aktar moħħ ir-riħ miż-żgħażagħ maskili ta' sentejn ilu. Dawn l-imgerfxin, imdejqin mir-regoli stretti tal-iskola, li jsejħu l-għaqda tagħhom Kappa Nu, krew din id-dar biex jaġixxu liberament kif iridu, jagħmlu frattarija kemm jifilħu mingħajr ħadd ma jindaħlilhom. Taħt id-direzzjoni ta' Shelby (Moretz), dawn huma ppreparati jorganizzaw riċevimenti u festi sa ma jisbaħ, aktar storbjużi minn tal-irġiel. B'Mac u Kelly imdejqin sal-ponta ta' mneħirhom, anki bl-għajnuna ta' ħbiebhom Jimmy (Barinholtz) u martu Paula (Gallo), kontra qalbhom ikollhom jirrikorru għall-għajnuna ta' Teddy, l-avversarju ta' qabel, li issa qed iħoss li l-poter li kellu qed jaħrab minn taħt idejh. Li ma jafx hu li dawn it-tfajliet huma lesti għal kull xorta ta' oppożizzjoni. Wara s-suċċess tal-produzzjoni l-oħra, diversi atturi, produtturi u tekniċi reġgħu nkarigaw ruħhom minn dan is-sequel, fosthom ukoll id-direttur Nicholas Stoller. Għalkemm Bad Neighbours 2 hu mimli movimenti banali, f'xi sekwenzi żgħar, tinħass ħjiel ta' kummiedja sfrenata u pjaċevoli (screwball comedy) tant popolari fi żmien iċ-ċinema mutu u dawk tal-bidu tat-talkies. Ta' min jinnota li waqt li l-ġenituri jkunu inkwetati, iċ-ċkejkna Stella jkollha għors sħiħ bl-intriċċi goffi li jsiru. L-isem Amerikan tal-film, Neighbours 2: Sorority Rising hu aktar adattat u jispjega aħjar il-kontenut tiegħu. Ħafna żgħażagħ se jsibu dan ix-xogħol għall-gosti tagħhom.